钦定古今图书集成/明伦汇编/官常典/第244卷 > 高谷
## 钦定古今图书集成/明伦汇编/官常典/第244卷 > 高谷

按《明外史》本传：“谷字世用，扬州兴化人。永乐十三年
进士，选庶吉士，授中书舍人。仁宗即位，改春坊司直
郎，寻迁翰林侍讲。正统十年，由侍讲学士进工部右
侍郎，入内阁，典机务。景泰初，进工部尚书，兼翰林学
士，掌阁务如故。英宗将还，奉迎礼薄，千户龚遂荣投
书于谷，具言礼宜从厚。谷袖之入朝，遍示廷臣曰：‘武
夫尚知礼，况儒臣乎’？”众善其言，欲以闻，王文不可。已
而言官奏之，诘所从得。谷对曰：“自臣所因抗章恳请，
如遂荣指。”帝虽不从，亦不之罪。景泰二年进少保、东
阁大学士。易储，加太子太傅。应天、凤阳灾，命祀三陵，
且赈贫民。七年进谨身殿大学士，仍兼东阁。内阁七
人，言论多龃龉。谷清直，持议正。王文由谷荐，数挤谷。
谷屡请解机务，不许。都给事中林聪忤权要，论死，谷
力救，得薄谴。陈循及文构考官刘俨、黄谏。帝命礼部
会谷覆阅试卷。谷力言俨等无私，且曰：“贵胄与寒士
竞进已不可，况不安义命，欲因此构考官乎？”帝乃赐
循文子中式，但黜林挺一人。事得已，英宗复位，循、文
等皆诛窜。谷谢病。英宗谓谷长者，语廷臣曰：“谷在内
阁议迎驾及南内事，常左右朕。其赐金帛袭衣，给驿
舟以归。”寻复赐敕奖谕。谷既去位，杜门绝宾客。有问
景泰、天顺间事，辄不应。居四年卒，年七十。谷美丰仪，
乐俭素，位至台司，敝庐瘠田而已。成化初，赠太保，谥
文义。